"ที่ดินสีลม-ราชดำริ"แพงสุด
เปิดโพยที่ดินแพงสุดในประเทศ หลังปรับราคาประเมินใหม่ 1 ก.ค.นี้ คนสีลม|มีเฮ ที่ดินขยับราคาตารางวาละ 8.5 แสนบาท
16 พ.ค. 2555

เปิดโพยที่ดินแพงสุดในประเทศ หลังปรับราคาประเมินใหม่ 1 ก.ค.นี้ คนสีลม|มีเฮ ที่ดินขยับราคาตารางวาละ 8.5 แสนบาท 
นายวิรุฬ เตชะไพบูลย์ รมช.คลัง เปิดเผยว่า กระทรวงการคลังมอบนโยบายให้กรมธนารักษ์เริ่มใช้ราคาประเมินที่ดินใหม่ วันที่ 1 ก.ค.นี้ โดยจะไม่ให้เลื่อนการบังคับใช้ออกไปอีก เนื่องจากสถานการณ์เข้าสู่ภาวะปกติแล้ว จึงต้องปรับราคาใหม่ให้เหมาะสมกับสถานการณ์ปัจจุบัน 



ย่านสีลม
สำหรับราคาประเมินที่ดินรอบบัญชีใหม่ที่จะเริ่มใช้ตั้งแต่วันที่ 1 ก.ค. 2555 จนถึงปี 2558 นี้ พบว่าราคาประเมินสูงสุดอยู่ในพื้นที่กรุงเทพมหานคร ได้แก่ ถนนสีลม (แยกศาลาแดง-แยกนราธิวาสราชนครินทร์) ตารางวาละ 8.5 แสนบาท เพิ่มขึ้น 31% จากตารางวาละ 6.5 แสนบาท ถนนราชดำริ (แยกราชประสงค์-คลองแสนแสบ) ถนนพระราม 1 (แยกปทุมวัน-แยกราชประสงค์) ถนนเพลินจิต (ตลอดสาย) ตารางวาละ 8 แสนบาท จากตารางวาละ 3.5-4.3 แสนบาท ถนนราชดำริ (แยกศาลาแดง-แยกราชประสงค์) และถนนเยาวราช (ตลอดสาย) ตารางวาละ 7 แสนบาท จากตารางวาละ 3.5-5.5 แสนบาท 
ขณะที่พื้นที่ที่มีราคาประเมินสูงสุดในภาคใต้ ตารางวาละ 4 แสนบาท อยู่ที่ จ.สงขลา ใน อ.หาดใหญ่ (ถนนนิพัทธ์อุทิศ 3 ถนนประชาธิปัตย์ และถนนเสน่หานุสรณ์) 
ภาคเหนือ ตารางวาละ 2.5 แสนบาท อยู่ที่ จ.เชียงใหม่ ใน อ.เมือง (ถนนวิชยานนท์) ภาคตะวันออกเฉียงเหนือ ตารางวาละ 2 แสนบาท อยู่ที่ จ.ขอนแก่น ใน อ.เมือง (ถนนศรีจันทร์) 
ภาคกลาง ตารางวาละ 1.5 แสนบาท อยู่ที่ จ.นนทบุรี ใน อ.เมือง (ถนนงามวงศ์วาน) จ.สมุทรปราการ ใน อ.เมือง (ถนนศรีสมุทร ถนนประโคนชัย ถนนด่านเก่า ถนนกายสิทธิ์) 
ภาคตะวันออก ตารางวาละ 1.5 แสนบาท อยู่ที่ จ.ชลบุรี ใน อ.บางละมุง (ถนนเลียบหาดพัทยา พัทยาสาย 1)
ภาคตะวันตก ตารางวาละ 1.5 แสนบาท อยู่ที่ จ.ประจวบคีรีขันธ์ ใน อ.หัวหิน (ติดชายทะเล)